Helga Moos (V), 2004-02-05:
Enhedslistens beslutningsforslag handler om, at man gerne vil have, at vi forbyder brugen af stråforkortere, og det sker med henvisning til forsigtighedsprincippet, hvilket jeg synes er interessant.
Så vil jeg godt lige gentage, hvad miljøministeren sagde, nemlig at vi går ind for, at vi skal have reduceret brugen af pesticider, og at det skal ske stille og roligt og fornuftigt.
Vi har det rigtig godt med pesticidhandlingsplanen, hvor vi siger, at i 2009 vil 65 pct. af stråforkorterne være udfaset, ved frivillige aftaler naturligvis. Hvis man kan få fødevarer uden stråforkortere markedsført, jamen så er det rigtig godt.
Det er så en forudsætning, at det også bliver overholdt.
Indgår man frivillige aftaler, skal de naturligvis overholdes.
Ellers foreligger der jo den mulighed, at man kan købe økologisk.
Så er det sat på plads.
Når jeg læser beslutningsforslaget, så argumenterer Enhedslisten ud fra et forsøg, der blev foretaget omkring 1986, der skulle vise, at søer får et mindre kuld grise, hvis de fodres med korn, der er sprøjtet med stråforkortere, og det skulle så have fået ½ l pr. ha.
I øvrigt kunne man slet ikke påvise nogen restkoncentrationer af stoffet i det korn, der blev fodret med.
Der er senere kommet en vurdering af det forsøg, og den vurdering viste, at det statistiske grundlag for undersøgelsen ikke var godt nok til at drage nogen konklusion af undersøgelsen.
Så henvises der yderligere til forsigtighedsprincippet, og der må jeg sige, at forsigtighedsprincippet allerede er lagt ind.
Det er jo taget i brug, for det er taget i brug allerede ved fastlæggelse af grænseværdierne.
Der går man ind og finder en grænseværdi, som skal have en sikkerhedsmargin, en faktor 100.
Men i princippet har vi en meget større sikkerhedsmargin.
Hvis vi læser Bichelrapporten, så er det sådan, at vi har en faktor 1.000 for pesticiderne i Danmark, så vi har jo lagt et forsigtighedsprincip ind.
Hvis vi tager grænseværdifastsættelsen på faktor 100, og vi taler om stråforkortere, så indtager man 2,4 pct. af en acceptabel daglig dosis.
I den acceptable daglige dosis er der i forvejen indregnet en sikkerhedsfaktor, så vi har i den grad benyttet et forsigtighedsprincip, så det er jo ikke sådan, at vi ikke bruger et forsigtighedsprincip.
Vi kan ikke forhindre import af korn, der er sprøjtet med stråforkortere, for midlerne er godkendt i EU, og sådan er det.
Et andet interessant punkt er, når vi kommer ind og ser på, hvorfor vi bruger stråforkortere endnu.
Det har jo noget med lejesæd at gøre, risiko for skimmelangreb, ocratoxin, og der kan jeg se noget morsomt i ældre undersøgelser.
I 1996 var vi inde at se på det økologiske rugmel, og der er 6-8 gange mere ocratoxin A i økologisk rugmel end i konventionelt rugmel.
Det er, fordi kornet har lagt sig ned og er blevet skimlet, fordi det ikke fik stråforkorter.
Ud af 13 prøver overskred de 2 grænseværdien på 5 mikrogram pr. kg.
Der er det, jeg spørger, hvis sikkerhedsprincip vi skal anvende.
Mit forsigtighedsprincip handler om, at jeg ikke vil have ocratoxin A, så jeg vil godt være sikker på, at vi ikke får lejesæd, for det er mit behov.
Jeg ved godt, at økologernes behov er overhovedet ikke at have nogen risiko for stråforkorter, men det er jo en kamp om, hvis forsigtighedsprincip, der skal gælde.
Jeg står med rapporten fra Institut for Miljøvurdering, hvor man faktisk konkluderer, at vi har en art forsigtighedsprincip, der faktisk fungerer, fordi vi har et frit valg af forsigtighedsprincip i Danmark.
Hvis man ikke vil have stråforkortere, kan man vælge økologisk, og så kan man vælge det forsigtighedsprincip at fravælge stråforkorterne.
Og hvis man som jeg ikke vil risikere for meget ocratoxin A, vælger man noget andet, og så har man brugt forsigtighedsprincippet ud fra en personlig vurdering af, hvad man som menneske vælger, at forsigtighedsprincippet skal dreje sig om.
Men i virkeligheden handler det jo om et valg, en eksistentiel angst, og man kan spise fødevarer med stråforkorter såvel som økologisk, for hvis der skulle være en restkoncentration af stråforkorter, så er den så lav, at det ligger inden for en grænse, der kan accepteres.